b'\n_START_ARTICLE_\nAnsambel Mladi Dolenjci\n_START_SECTION_\nZasedba\n_START_PARAGRAPH_\nAnsambel Mladi Dolenjci \xc5\xbee od vsega za\xc4\x8detka leta 1996 deluje v enaki zasedbi. Harmoniko igra Toma\xc5\xbe Kastelic, kitaro Lado \xc5\xa0urla, bas kitaro pa Simon Luk\xc5\xa1i\xc4\x8d. Vsi trije so doma v Podgorju v okolici Novega mesta.\n_START_SECTION_\nDelovanje\n_START_PARAGRAPH_\nAnsambel Mladi Dolenjci je bil ustanovljen leta 1996. Za za\xc4\x8detek \xc5\xa1tejejo 27. avgust, ko so se takrat \xc5\xa1e osnovno- in srednje\xc5\xa1olci zbrali na prvih vajah. Vsi trije so bili samouki in tudi v ansamblu so delovali brez mentorja. Prva posneta skladba ima naslov Pod Gorjanci sem doma. Melodije so si ve\xc4\x8dinoma pisali sami. Zgodaj v za\xc4\x8detku delovanja so dobili ponudbo ene izmed potovalnih agencij za nastopanje na maturantskih izletih po \xc5\xa0paniji. Najprej so bili skepti\xc4\x8dni, vendar so ponudbo sprejeli. Po prvem izjemno pozitivnem odzivu so tak\xc5\xa1no izku\xc5\xa1njo ponovili \xc5\xa1e petkrat._NEWLINE_Po treh letih delovanja so se udele\xc5\xbeili ve\xc4\x8d festivalov in takoj do\xc5\xbeiveli velik uspeh. Najve\xc4\x8dja uspeha v \xc4\x8dasu delovanja sta zagotovo zmagi na najve\xc4\x8djem festivalu narodnozabavne glasbe Slovenska polka in val\xc4\x8dek, kjer so leta 2001 odigrali najbolj\xc5\xa1i val\xc4\x8dek, leta 2005 pa najbolj\xc5\xa1o polko._NEWLINE_Leta 2006 so ob 10. obletnici delovanja v novome\xc5\xa1ki dvorani Leona \xc5\xa0tuklja priredili velik koncert. To je bil prvi koncert, ki ga je obiskala ekipa takrat sve\xc5\xbee ustanovljenega prvega portala o narodnozabavni glasbi Narodnjak.si. Ob tej prilo\xc5\xbenosti so Mladi Dolenjci izdali svoj tretji album z naslovom O\xc4\x8dka bom postal._NEWLINE_Leta 2013 so nastopili na 2. festivalu slovenske domoljubne pesmi Mati Domovina. Izvedli so skladbo Na\xc5\xa1a Slovenija avtorjev Braneta Klav\xc5\xbearja in Jo\xc5\xbeeta Gali\xc4\x8da._NEWLINE_Tudi po ve\xc4\x8d kot dvajsetih letih delovanja \xc5\xa1e naprej snemajo nove skladbe. Med leti 2013 in 2015 so tako vsako leto posneli po eno novo polko, ki so jih poslu\xc5\xa1alci dobro sprejeli, in sicer Priznam, Najini poljubi in Njen parfum. Poleg avtorskih skladb so poznani tudi po priredbi skladbe Ansambla Lojzeta Slaka Meni ni za bogatijo.'